LATVIJAS REPUBLIKAS 13. SAEIMAS

AIZSARDZĪBAS, IEKŠLIETU UN KORUPCIJAS NOVĒRŠANAS KOMISIJAS SĒDES

**PROTOKOLS Nr. 192**

**2021.gada 22.aprīlī plkst.12.30**

Videokonferences formātā

Sēdē piedalās:

**komisijas deputāti:**

**Juris Rancāns**

**Edvīns Šnore**

**Raimonds Bergmanis**

**Ivans Klementjevs**

**Ainars Latkovskis**

**Vita Anda Tērauda**

**Atis Zakatistovs**

**uzaicinātās personas:**

* Tieslietu ministrijas valsts sekretāra vietniece **Laila Medina**
* Ieslodzījuma vietu pārvaldes priekšniece **Ilona Spure**
* Tieslietu ministrijas Nozaru politikas departamenta Kriminālsodu izpildes politikas nodaļas vadītāja **Kristīne Ķipēna**
* Tieslietu ministrijas parlamentārais sekretārs **Andris Vītols**
* Tieslietu ministrijas pārstāve **Laura Šileikiste**
* Veselības ministrijas parlamentārais sekretārs **Ilmārs Dūrītis**
* Veselības ministrijas [Nozares cilvēkresursu attīstības nodaļa](https://www.vm.gov.lv/lv/strukturvieniba/nozares-cilvekresursu-attistibas-nodala)s vadītāja **Kristīne Kļaviņa**
* Veselības ministrijas Juridiskās nodaļas vadītāja vietniece **Anita Jurševica**
* Veselības ministrijas Vides veselības nodaļas vadītāja **Jana Feldmane**
* Valsts ieņēmumu dienesta ģenerāldirektore **Ieva Jaunzeme**
* Valsts ieņēmumu dienesta Personālvadības pārvaldes direktore **Līga Loca**
* Valsts ieņēmumu dienesta ģenerāldirektora vietniece, Informātikas pārvaldes direktore **Indra Kārkliņa**
* Valsts ieņēmumu dienesta Personāla administrēšanas nodaļas galvenā personāla speciāliste **Natalja Sigņejeva**
* Finanšu ministrijas valsts sekretāre **Baiba Bāne**
* Ārlietu ministrijas parlamentārā sekretāre **Zanda Kalniņa-Lukaševica**

**citas personas:**

**Saeimas Juridiskā biroja vecākā juridiskā padomniece Līvija Millere**

**Aizsardzības, iekšlietu un korupcijas novēršanas komisijas vecākā konsultante I.Barvika, konsultanti I.Silabriede, K.Bumbiere, M.Veinalds, E.Kalniņa.**

**Sēdi vada:** komisijas priekšsēdētājs J.Rancāns

**Sēdi protokolē:** E.Kalniņa

**Sēdes veids:** atklāta

Darba kārtība:

**1. Grozījums Latvijas Sodu izpildes kodeksā (1038/Lp13) 1. lasījums.**

**2. Grozījumi Covid-19 infekcijas izplatības pārvaldības likumā (1051/Lp13) 1. lasījums.**

**3. Dažādi.**

**J.Rancāns** atklāj sēdi un informē par izskatāmo darba kārtību un uzaicinātajām amatpersonām.

**1. Grozījums Latvijas Sodu izpildes kodeksā (1038/Lp13) 1. lasījums.**

J.Rancāns informē par iesniegto likumprojekta grozījumu un dod vārdu likumprojekta autoriem – Tieslietu ministrijas pārstāvim.

L.Medina informē par Satversmes tiesas pieņemto spriedumu, vērtējot SIK likuma normas par to, kā tiek noteikta soda izpildes gaita attiecīgi vīriešiem un sievietēm. Ir konstatēts, ka pastāv atšķirība, kas ir likumā noteikta – soda izpildes sākumā, ja izdarīts smags vai sevišķi smags noziegums, vīriešiem tiesību un iespēju apjoms šajā mirklī likumā ir mazāks, nekā tas ir noteikts sievietēm, jo viņas soda izpildi neatkarīgi no tā, ja arī ir izdarīts smags vai sevišķi smags noziegums, uzsāk uzreiz vidējā režīma pakāpē, tas savukārt nozīmē plašāku tiesību apjomu konkrētajām ieslodzītajām personām. ST ir lēmusi, ka attiecīgā likuma norma, kas paredz šādu kārtību, no šī gada 1.maija nav spēkā tiktāl, ciktāl tā paredz atšķirīgu attieksmi pret notiesātajiem vīriešiem, ja tam nav objektīva un saprātīga pamata. Iespēju robežās ir paplašināts tiesību apjoms vīriešiem, kas sāk soda izciešanu zemākajā pakāpē, bet pilnībā novērst šo atšķirību nav iespējams, jo objektīvie apstākļi, kas to liedz, ir pamatā saistīti ar cietumu infrastruktūru, jo nav tādu telpu, lai šīs tiesības nodrošinātu, kā arī būtu vajadzīgs ievērojams skaits papildu darbinieku. Tādēļ piedāvā Saeimai lemt par periodu, kamēr tiek uzbūvēts jaunais cietums (2005.g.), kas ļautu pārvietot ieslodzītos jaunā infrastruktūrā. Lūdz akceptēt likumprojektu un virzīt to tālāk steidzamības kārtā.

L.Millere neatbalsta likumprojekta virzību, jo šis ir bezprecedenta gadījums, kad Saeimai tiek piedāvāts ar likumu pateikt, ka vēl četrus gadus netiks pildīts ST spriedums. Ja likumprojekts tiks virzīts steidzamības kārtā, turklāt vēl vienā dienā, tad pilnīgi noteikti, ņemot vērā ST esošo judikatūra, tas ir vērtējams kā neatbilstošā procedūrā pieņemts likums.

L.Medina komentē, ka varētu piekrist un diskutēt par ilgāku laiku, bet vajag dot iestādei likumdevēja precīzu norādījumu, kā strādāt šajā sarežģītajā situācijā. Lūdz steidzamību, bet varbūt var ne vienā dienā.

A.Latkovskis skaidro, ka pirmo reizi savā darbā saskaras ar šādu JB vērtējum u un iespējamām konsekvencēm, kas dara uzmanīgu. Labāk kavēties ar ST sprieduma iedzīvināšanu dzīvē, nekā sabiedrība varēs pārmest deputātiem augstprātību. Ierosina atturēties no steidzamības un iet parastā kārtībā, lai varētu apspriest un izanalizēt konkrētās lietas.

L.Medina papildina, ka problēma ir tajā, ka ST ir noteikusi, ka šī norma zaudē spēku “tiktāl, ciktāl”, iestādei, proti, IeVP nav skaidrs, kur 1.maijā izvietot šos ieslodzītos cilvēkus, kuriem ir jāuzsāk soda izpilde zemākajā pakāpē. Ņemot vērā objektīvo un saprātīgo pamatu, jo nav iespējams īsā laikā pilnībā pārtaisīt cietuma infrastruktūru, ir vēl kādu laiku jāsaglabā šī soda izpildes uzsākšana zemākajā pakāpē vīriešiem, kas sodu izcieš par smagiem un sevišķi smagiem noziegumiem. Tādēļ nepieciešams likumdevēja akcepts šādai pieejai.

A.Latkovskis interesējas, ko var darīt, lai neietu pret ST spriedumu.

J.Rancāns ierosina varbūt noteikt šo termiņu gadu, nevis 4 gadus.

L.Medina atbild, ka tas sasaistīts ar laiku, kādā var uzbūvēt jauno cietumu, jo tikai tad pilnībā varēs ieviest jaunās prasības.

V.A.Tērauda komentē, ka lielu diskomfortu rada likums, kas pasaka, ka nepildīs ST spriedumu. Steidzamību neatbalsta un aicina uz rūpīgāku diskusiju, vēlas dzirdēt Tiesībsarga viedokli.

E.Šnore atzīst, ka situācija ir specifiska. Ja tagad iedzīvina ST spriedumu – ja režīmu mīkstina, bet nav atbilstoši sakārtotas infrastruktūras, tad laikam “tās lietas” paliks mazāk drošas.

L.Medina atbild ar piemēru, ka ir noteikts skaits, cik bieži var satikties ar cilvēkiem no ārpasaules – tas būtu 2x jāpalielina. Tam ir vajadzīgas specifiskas telpas. Sekas – IeVP nepildītu likuma prasības, jo šādu telpu fiziski nav. Nepiekrīt JB piedāvājumam noraidīt likumprojektu – likumdevējam ir par kaut ko jāvienojas.

J.Rancāns ierosina noteikt īsāku termiņu un nākamajā sēdē uzaicināt Tiesībsargu, bet konceptuāli atbalstīt likumprojektu vajadzētu, lai liegtu iespēju vērsties ECTT, bet par steidzamības iespējamību rodas šaubas. Piedāvā nevirzīt steidzamības kārtībā, bet parastajā.

*Deputātiem iebildumu nav.*

Aicina deputātus konceptuāli atbalstīt likumprojekta virzību pirmajam lasījumam.

 J.Rancāns aicina deputātus balsot par likumprojekta “Grozījums Latvijas Sodu izpildes kodeksā” (1038/Lp13) konceptuālu atbalstīšanu 1.lasījumam.

*Notiek balsošana*.

*Par – 4 (J.Rancāns, E.Šnore, R.Bergmanis, A.Latkovskis); pret – nav; atturas – 3 (I.Klementjevs, V.A.Tērauda, A.Zakatistovs).*

 *Komisija atbalsta likumprojekta virzību 1.lasījumam.*

 **LĒMUMS:**

- konceptuāli atbalstīt likumprojektu “Grozījums Latvijas Sodu izpildes kodeksā**”** (1038/Lp13) un virzīt to izskatīšanai Saeimas sēdē pirmajā lasījumā;

 - noteikt par referentu J.Rancānu;

 - noteikt priekšlikumu iesniegšanas termiņu – 1 nedēļa (30.aprīlis).

**2. Grozījumi Covid-19 infekcijas izplatības pārvaldības likumā (1051/Lp13) 1. lasījums.**

J.Rancāns informē par iesniegtajiem likumprojekta grozījumiem un dod vārdu likumprojekta autoriem – Veselības ministrijas pārstāvim.

K.Kļaviņa informē par ministrijas izstrādātajiem grozījumiem, kas izstrādāti, lai noteiktu tiesības un pienākumus VID amatpersonām, kā arī nodrošināt piemaksu izmaksu, kā arī nosaka, ka no valsts budžeta līdzekļiem apmaksātas vakcīnas varēs saņemt arī vēstniecību darbinieki. VM virzītais jautājums ir likumprojekta 49.5 pants, kas paredz paplašināt to ārstniecības iestādēs strādājošo personu loku, kuras var veikt vakcināciju.

I.Jaunzeme skaidro, ka grozījumi ir saistīti ar to, ka, sākot jau no februāra vidus, VID Nodokļu un muitas policija piedalās iekšējo robežu kontrolē līdzās robežsardzei un VP, bet nesaņem piemaksas par veikto darbu, tādēļ lūdz papildināt likumu. Vēl likumprojekts paredz piešķirt VID ģenerāldirektoram tiesības uzdot jebkurai VID amatpersonai pildīt citus dienesta pienākumus, nekā noteikts amata aprakstā, vai pildīt tos citā struktūrvienībā, kā arī nodarbināt VID personālu nepārtraukti ilgāk par 24 stundām.

K.Līce komentē, ka grozījums ir tehniska rakstura precizējums. Regulējums varētu tikt attiecināts apmēram uz 950 personām.

L.Millere atbalsta likumprojekta virzību 1.lasījumam. Vērš uzmanību uz 31.3 pantu attiecībā uz VID ģenerāldirektora tiesībām uzdot pildīt jebkurai dienesta amatpersonai citus darba pienākumus citā struktūrvienībā, kā arī nodarbināt VID personālu nepārtraukti ilgāk par 24 stundām. JB ieskatā attiecībā uz šo normu būtu nepieciešami precizējumi – konkrēti jāpasaka, kādos gadījumos to drīkst darīt – tie ir atsevišķi gadījumi, kad tas tiešām nepieciešams (ja dienesta funkcijas ir apdraudētas), un arī attiecībā uz nodarbinātības ilgumu – ilgāk par 24 stundām – tas nevar būt nesamērīgi ilgāk, līdz ar to arī attiecībā uz šo normu būtu nepieciešams vismaz kaut kāds saprātīgs un pamatots ierobežojums. Priekšlikumu iesniegšanas termiņu iesaka noteikt 5 dienas.

J.Rancāns lūdz VID sagatavot precizētās redakcijas un iesniegt uz 2.lasījumu. Vaicā par steidzamības nepieciešamību.

I.Jaunzeme lūdz steidzamību.

I.Dūrītis pievienojas attiecībā par steidzamību.

K.Līce arī lūdz steidzamību.

*Deputātiem jautājumu un iebildumu par izskatāmo likumprojektu nav.*

J.Rancāns lūdz deputātus atbalstīt likumprojekta steidzamību.

*Deputātiem iebildumu nav – komisija atbalsta likumprojektu atzīt par steidzamu.*

 J.Rancāns aicina deputātus balsot par likumprojekta “Grozījumi Covid-19 infekcijas izplatības pārvaldības likumā” (1051/Lp13) konceptuālu atbalstīšanu 1. lasījumam.

*Notiek balsošana*.

*Par – 6 (J.Rancāns, E.Šnore, R.Bergmanis, I.Klementjevs, A.Latkovskis, V.A.Tērauda); pret – nav; atturas – nav; A.Zakatistovs – nav sasniedzams.*

 *Komisija atbalsta likumprojekta virzību 1.lasījumam.*

 **LĒMUMS:**

- konceptuāli atbalstīt likumprojektu “Grozījumi Covid-19 infekcijas izplatības pārvaldības likumā**”** (1051/Lp13) un virzīt to izskatīšanai Saeimas sēdē pirmajā lasījumā;

 - atbalstīt likumprojekta steidzamību;

 - noteikt par referentu J.Rancānu;

 - noteikt priekšlikumu iesniegšanas termiņu – 5 dienas (26.aprīlis).

J.Rancāns pateicas uzaicinātajām personām par dalību komisijas sēdē un slēdz sēdi.

Sēde pabeigta plkst. 13.20.

Komisijas priekšsēdētājs (paraksts\*) J.Rancāns

Komisijas sekretārs (paraksts\*) E.Šnore